b'\n_START_ARTICLE_\nJo\xc5\xbee Gregori\xc4\x8d\n_START_SECTION_\n\xc5\xbdivljenje\n_START_PARAGRAPH_\nRodil se je v kme\xc4\x8dki dru\xc5\xbeini, o\xc4\x8detu Antonu in mami Ne\xc5\xbei, rojeni Pi\xc5\xa1kur. V letih 1920\xe2\x80\x931928 je obiskoval realno gimnazijo v Ko\xc4\x8devju, v letih 1928\xe2\x80\x931933 Teolo\xc5\xa1ko fakulteto v Ljubljani. V letih 1934\xe2\x80\x931939 je na Filozofski fakulteti v Zagrebu \xc5\xa1tudiral slavistiko. Leta 1933 in 1934 je bil v Zavodu sv. Stanislava v \xc5\xa0entvidu nad Ljubljano prefekt in katehet. V letih 1939\xe2\x80\x931941 je delal kot profesor pripravnik na \xc5\xa1kofijski gimnaziji v \xc5\xa0entvidu, nato do leta 1945 kot izseljenski duhovnik v Zagrebu._NEWLINE_Po 2. svetovni vojni, od leta 1945 do 1954, je bil \xc5\xbeupnijski upravitelj oz. \xc5\xbeupnik v Tr\xc5\xbei\xc4\x8du in Lomu, od leta 1970 pa na Polici pri Grosupljem.\n_START_SECTION_\nDelo\n_START_PARAGRAPH_\nPisal je pod psevdonimi Jo\xc5\xbee Zdolanji, Ilija Matijev, J. G. Antonov, Drago Pi\xc5\xa1kur, J. G., S. Gregorc. Sodeloval je pri razli\xc4\x8dnih \xc4\x8dasopisih in zbornikih: Jutro (1928), Slovenec (1929, 1930, 1934\xe2\x80\x931936), (1938\xe2\x80\x931940). \xc5\xbdivljenje in svet (1929), Gruda (1929), Delavska pravica (1929\xe2\x80\x931931), Mladika (1930), Modra ptica (1930/31), Prerod (1931), Vrtec (1931\xe2\x80\x931932), Kres (1932), Dru\xc5\xbeinska pratika (1934\xe2\x80\x931935), Slovenski dom (1936), Vigred (1936), Dom in svet (1939\xe2\x80\x931941), Dru\xc5\xbeina (1952\xe2\x80\x931969), Organizacijski vestnik CMD (1952\xe2\x80\x931970), Nova pot (1953\xe2\x80\x931954, 1956\xe2\x80\x931970), Knji\xc5\xbeevni glasnik Mohorjeve dru\xc5\xbebe (1955\xe2\x80\x931971), Jezik in slovstvo (1958\xe2\x80\x931960), Koledar Mohorjeve dru\xc5\xbebe (1960, 1964), Glasnik Slovenskega etnografskega dru\xc5\xa1tva (1964), Razprave Slovenske akademije znanosti in umetnosti (1965), Nova mladika (1969\xe2\x80\x931971), Zbornik ob\xc4\x8dine Grosuplje I-II (1969\xe2\x80\x931970), Lo\xc5\xa1ki razgledi (1970). V revijah Mladi Juna in Orli\xc4\x8d ter v listih Domoljub in Bogoljub je objavljal \xc4\x8dlanke verske vsebine. Bil je \xc4\x8dlan redakcije Nove poti (1960\xe2\x80\x931970) in tehni\xc4\x8dni urednik, \xc4\x8dlan glavnega odbora in sekretar Mohorjeve dru\xc5\xbebe v Celju (1960\xe2\x80\x931969), redakcije revije Nova mladika (1970), urednik Glasnika Slovenskega duhovni\xc5\xa1kega dru\xc5\xa1tva (od 1971). Prevajal je iz ruskega in francoskega jezika.'